ଉଦୟ ନାରାୟଣ ଦେବ
ଉଦୟ ନାରାୟଣ ଦେବ (୧୦ ଅକ୍ଟୋବର ୧୯୩୫ - ୨ ଫେବୃଆରୀ ୨୦୨୨) ଜଣେ ଓଡ଼ିଆ ରାଜନୀତିଜ୍ଞ ତଥା ପକ୍ଷୀ ବିଶାରଦ ଥିଲେ । ସେ ଓଡ଼ିଶା ବିଧାନ ସଭାରେ ଜଣେ ବିଧାୟକ ଭାବରେ ତିନି ଥର କାର୍ଯ୍ୟ କରିଥିଲେ । ୧୯୭୪, ୧୯୭୭ ଓ ୧୯୮୦ ମସିହାରେ ହୋଇଥିବା ଓଡ଼ିଶା ବିଧାନ ସଭା ନିର୍ବାଚନରେ ସେ ମୋହନା ବିଧାନ ସଭା ନିର୍ବାଚନ ମଣ୍ଡଳୀରୁ ଯଥାକ୍ରମେ ୬ଷ୍ଠ, ୭ମ ଓ ୮ମ ଓଡ଼ିଶା ବିଧାନ ସଭାକୁ ନିର୍ବାଚିତ ହୋଇଥିଲେ ।

ଜନ୍ମ, ପରିବାର ଓ ଶିକ୍ଷା 
ଉଦୟ ନାରାୟଣ ଦେବ ୧୯୩୫ ମସିହାର ଅକ୍ଟୋବର ୧୦ ତାରିଖରେ ଜନ୍ମଗ୍ରହଣ କରିଥିଲେ । ତାଙ୍କ ବାପାଙ୍କ ନାମ ନନ୍ଦ କିଶୋର ଦେବ ଓ ମାତାଙ୍କ ନାମ ରତ୍ନମଣି ପାଟମହାଦେବୀ । ତାଙ୍କ ପତ୍ନୀଙ୍କ ନାମ ସାବିତ୍ରୀ ଦେବୀ । ସେ ଗଞ୍ଜାମ ଜିଲ୍ଲା ସାନଖେମୁଣ୍ଡିର ପୋଡ଼ାମାରୀର ରାଜା ଥିଲେ ।

ରାଜନୈତିକ ଜୀବନ 
ଉଦୟ ନାରାୟଣ ଦେବ ଓଡ଼ିଶା ରାଜନୀତିରେ ପ୍ରଥମେ ଉତ୍କଳ କଂଗ୍ରେସ ଓ ପରବର୍ତ୍ତୀ ସମୟରେ ଲୋକ ଦଳ ଓ ଜନତା ଦଳର କର୍ମୀ ଭାବରେ କାର୍ଯ୍ୟ କରିଥିଲେ । ସେ ଓଡ଼ିଶା ବିଧାନ ସଭାରେ ଜଣେ ବିଧାୟକ ଭାବରେ ତିନି ଥର କାର୍ଯ୍ୟ କରିଥିଲେ ।

ବିଧାନ ସଭା ସଭ୍ୟ ବିବରଣୀ

ପକ୍ଷୀ ଗବେଷଣା 
ରାଜନୀତିରୁ ସନ୍ୟାସ ନେବାପରେ ସେ ପକ୍ଷୀଙ୍କ ଉପରେ ଗବେଷଣା ଜାରି ରଖିଥିଲେ । ଦେଶୀ ଓ ବିଦେଶୀ ପକ୍ଷୀଙ୍କ ଉପରେ ଅହରହ ଗବେଷଣା କରି ଅନେକ ସନ୍ଦର୍ଭ ପ୍ରସ୍ତୁତ କରିଥିଲେ । ସେ ତାଙ୍କର ଗବେଷଣା ପ୍ରୋଜେକ୍ଟ୍‌ ବିହଙ୍ଗ ପାଇଁ ଚିଲିକାରେ ଏକ ପକ୍ଷୀ ସଂଗ୍ରାହଳୟ ପ୍ରତିଷ୍ଠା କରିଥିଲେ, ଯେଉଁଥି ବର୍ତ୍ତମାନ ଯୁବ ଗବେଷକମାନେ ପକ୍ଷୀଙ୍କ ଉପରେ ଗବେଷଣା କରୁଛନ୍ତି ।

ସେ ଭାରତ ସରକାରଙ୍କ ପ୍ରୋଜେକ୍ଟ ଟାଇଗର୍‌ର ଜଣେ ସଂସ୍ଥାପକ ଥିଲେ । ସେ ସମୁଦାୟ ୧୨ଟି ପୁସ୍ତକ ରଚନା କରିଥିଲେ ଏବଂ ତାଙ୍କର ୪୫ ବର୍ଷର ସାଧନାର ସ୍ମୃତି ଅଭିଧାନ ବିହଙ୍ଗ ସଂହିତା ୨୦୨୨ ମସିହାର ଜାନୁଆରୀ ୨୧ ତାରିଖରେ ଓଡ଼ିଶାର ରାଜ୍ୟପାଳ ଗଣେଶୀ ଲାଲଙ୍କଦ୍ୱାରା ଉନ୍ମୋଚନ କରାଯାଇଥିଲା ।

ପୁରସ୍କାର 
ବନ୍ୟପ୍ରାଣୀ ସଂରକ୍ଷଣ କ୍ଷେତ୍ରରେ ତାଙ୍କର ଜୀବନବ୍ୟାପି ସାଧନା ପାଇଁ ତାଙ୍କୁ ବିଜୁ ପଟ୍ଟନାୟକ ପୁରସ୍କାରରେ ମଧ୍ୟ ସମ୍ମାନୀତ କରାଯାଇଥିଲା ।

ମୃତ୍ୟୁ 
ଉଦୟ ନାରାୟଣ ଦେବ ୨୦୨୨ ମସିହାର ଫେବୃଆରୀ ୨ ତାରିଖରେ ମୃତ୍ୟୁବରଣ କରିଥିଲେ । ମୃତ୍ୟୁବେଳକୁ ତାଙ୍କୁ ୮୬ ବର୍ଷ ବୟସ ହୋଇଥିଲା ।

ଆଧାର 

୧୯୩୫ ଜନ୍ମ
୨୦୨୨ ମୃତ୍ୟୁ
ଓଡ଼ିଆ ଲୋକ
ଗଞ୍ଜାମ ଜିଲ୍ଲାର ଲୋକ
୬ଷ୍ଠ ଓଡ଼ିଶା ବିଧାନ ସଭାର ସଭ୍ୟ
୭ମ ଓଡ଼ିଶା ବିଧାନ ସଭାର ସଭ୍ୟ
୮ମ ଓଡ଼ିଶା ବିଧାନ ସଭାର ସଭ୍ୟ